એમ તો, ચાલવું એટલે મળવું. ઘણાં તો મિત્રોને મળવા માટે જ ચાલવા નીકળતા હોય છે. એકબીજાને મળતાં રહેવા માટે ચાલવું ને તે પણ શિયાળાની સવારે કે સાંજે ચાલવું ને પછી મળવું એ તો ઘણી ઉત્તમ વાત કહેવાય. મૂળ વાંધો ત્યાર પછીના સમયનો છે. ભેગાં મળ્યા પછી કોઈને ચા પીવાનું મન થાય ને કોઈને ભજિયાં ખાવાનું મન થાય. એટલે પછી સમૂહમાં ચાલતાં ચાલતાં જે લારી મળી જાય ત્યાં અડ્ડો જામી જાય. આમાં ચાલવું એટલે એકબીજાને મળવું કે પછી, ખાવાપીવા માટે જ મળવું તે સમજવું મુશ્કેલ છે. ખેર, ચાલવું જ જરૂરી છે. દરેક વ્યક્તિ પોતાનો અર્થ શોધીને ચાલે, એટલે ચાલે.